Kettingwinkel gekap oor MoedersdagveldtogEen van die foto’s wat deel vorm van Truworths se Moedersdagveldtog. Truworths het vandeesweek op sosiale media deurgeloop oor sy Moedersdagveldtog wat ŉ reeks foto’s insluit van jong modelle wat in luukse onderklere poseer. Die foto’s is wyd op sosiale media gedeel met talle sosialemedia-gebruikers wat meen die klerewinkel stel ŉ onrealistiese beeld van ma’s voor en stuur die verkeerde boodskap oor ouerskap. Baie vroue het gekla dat een van die modelle te jonk lyk om ŉ ma te wees, dat haar perfekte kurwes onrealisties en beledigend vir ma’s is en dat onderklere nie ŉ gepaste Moedersdaggeskenk is nie. Truworths het op die vlaag kritiek gereageer deur te sê die model, wat glo in haar 20’s is, is gekies vir haar “glansryke voorkoms” en nie as ŉ voorstelling van al die winkel se kliënte wat ma’s is nie. “Ons het komplimente sowel as kritiek oor die veldtog ontvang en voel ons kliënte het die reg tot hul eie opinies oor ons veldtogte. Dit is ŉ realiteit dat onder- én slaapklere as geskenke op Moedersdag gegee word. Ons bedoeling was nooit om enigiemand aanstoot te gee nie, maar eerder om ŉ modieuse produk wat deur gepaste bemarking ondersteun word, ten toon te stel.” Truworths het verder in die verklaring gesê hulle glo ma’s moet jeugdig en aantreklik kan voel as hulle graag wil, en dat hulle ma’s graag hiermee wil bystaan deur die verskaffing van modieuse klere, skoonheidsmiddels en parfuums. “Ons sal natuurlik die kommentaar op sosiale media in ag neem wanneer ons in die toekoms ŉ soortgelyke veldtog van stapel stuur.”